Worcester F 80 Distinctiones

109 Leo studiosus est

Leo studiosus est industria naturali, generosus est in naturali irrationali, virtuosus potentia corporali, dampnosus violentia terribili. Propter tria prima vir iustus comparatur leoni, propter quartum peccator.

¶ Quod ergo leo sit sagax industria patet quia apertis oculis vigilat dum dormit. Insecutus a venatoribus delet vestiga cum cauda ne capiatur. Vt minus timeat terram aspicit, sic vir iustus in statu incipiencium vigilat ad sue consciencie discussionem. Sic mulier se aspicit in speculo, Can. 5[:2]: *Ego dormio, et cor meum vigilat*.

¶ Secundo, delet vestigia per contricionem et confessionem. Sic fur proicit rem furtiuam ne apprehendatur cum ea.[[1]](#footnote-1) Set et hoc facit cum cauda, id est, memoria finis sue, scilicet, mortis, Eccli. 28[:6]: *Memento novissimorum*, id est, incerte mortis, iusti iudicii, pene dampnandorum, et glorie beatorum, *et desine inimicari,* id est, facere inimicicias inter te et Deum.[[2]](#footnote-2) Ipsi non obediendo inter te et proximum, illi iniu-

/Fol. 251rb/

riando inter carnem et spiritum carni consenciendo, Deut. 33[:20]: *Benedictus in latitudine*, *Gad*, *quasi leo requievit*, quia post delectatem vestigiorum, id est, peccatorum, requiescit in lecto consciencie pacificate. Terram viuencium considerat ut minus timeat presentem laborem, sicut secundum Gregorium in *Homelia*, consideracio premii minuit vim flagelli. Vnde Gen. 49[:14-15]: *Ysacar asinus fortis accumbans inter terminos*, scilicet, infernum et celum. *Vidit requiem, quod esset bona et terram, quod* esset *optima, supposuit* humeros *ad portandum*. Num. 23[:24]: *Non accubabit leo*, id est, iustus non cessabit, *donec devoret prædam*, id est, donec comedat panem in regno celorum.

¶ Secundo, principaliter leo generosus est natura. Vnde nomen habet Grece, quod dicitur rex latine, quia mansuetus est omnibus, ipsum non ledendo nisi offensus, misericors est humilibus. Nam parcit prostratis, et terribilis est animalibus. Vnde et ipso rugiente bestie egressum signat. Sic iustus in statu proficientis mitis est sapientibus obtemperando, sicut palato non sano pena est panis qui sano est suauis. Et oculis egris odiosa est lux que puris est amabilis, Eccli. 7[:22]: Ne *ledas seruum in veritate* tua, etc. Ysai. 11[:7]: *Leo quasi bos paleas comedet*, id est, iusto iustus erit amabilis.

¶ Item misericors est penitentibus, sicut ipse Christus latroni, pater filio, prodigo redeunti, secundum illud [3] Reg. 21[:29]: *Nonne* vides *Achab humiliatum coram me*, etc. vsque *in diebus eius*. Judic. 14[:14]: *De comedente*, id est, de leone, *exivit cibus*, etc. Iste cibus exiens pertinet ad effectum misericordie.

¶ Item terribilis est peccatoribus qui penitere nolunt, sicut Moyses Pharoni, Prou. 20[:8]: *Rex qui sedet in solio iudicii*, sui *intuitu*, *dissipat omne malum*. Amos 3[:8]: *Quis non* pauebit? Prou. 19[:12]:[[3]](#footnote-3) *Sicut fremitus leonis*, sic *ira regis*, ut scilicet, peccator videns Deum regem iratum figat gressum ut vltra non procedat ad peccatum.

¶ Item leo est virtuosus in potentia. Nam secundum Ysidorum libro 12, habet fortitudinem in pectore, firmitatem in capite, strenuitatem in opere. Vnde et catulos suos mortuos. Tercio, de fremitu suo suscitat, sic vir iustus fortis feruore zeli, sicut domus bene cementata et laqueata dicitur fortis, Prou. 30[:30]: *Leo, for-*

/Fol. 251va/

*tissimus bestiarum, ad nullius pavebit occursum*. Nam caritas foras mittit timorem, sicut patuit in Paulo quem nichil potuit separare a Christo, Rom. 8[:35-39].

¶ Item iustus firmus est in fundamento fidei, sic edificium fundamentum supra petram dicitur forte, Prou. 12[:19]: *Labium veritatis firmum erit in perpetuum*. Gen. 49[:9]: *Catulus leonis Juda*, id est, confitens Christum per fidem, etc. Item, strennus fiducia fidei, sicut mercator laborat spe lucri, Prou. 28[:1]: *Justus quasi leo confidens*, de preda quam venatur, *abseque timore erit*. Dicit tamen Ysidorus quod leo timet[[4]](#footnote-4) ignem et strepitu rotarum. Sic iustus timet ignem inferni et sibilum prophetarum. Vnde et fiducia justi non debet esse timorem saltem diuine ne forte vrgeret in presumpcionem. Ideo dicitur de Juda Machabeo [1 Macc. 3:4]: *Similis factus est leoni in operibus suis*.

¶ Quarto dampnosus est violencia terribili quod patet. Quia habet crudelitatem rapacitatem voracitatem. Sic peccator habet crudelitatem superbie velud Pharao et Roboam. Ideo Eccli. 4[:35]: *Noli[[5]](#footnote-5) esse sicut leo in domo tua, evertens domesticos*. Iste leo est interficiendus per mansuetudinem, exemplo Dauid, [1] Reg. 17[:36]: *Leonem,* superbie, *et ursum,* accidie, *interfeci ego servus tuus*. In seruo notatur humilitas. Item, peccator habet rapacitatem cupiditatis et auaritie, Psal. [9:30]: *Insidiatur ut rapiat pauperem*, quasi leo in spelunca. Eccli. 13[:23]: *Venatio leonis onager in eremo: sic pascua divitum[[6]](#footnote-6) pauperes*.

¶ Iste est interficiendus per misericordie liberalitatem. Exemplo Banaie, 1 Paralip. 11[:22]: Qui *interfecit leonem in media cisterna tempore nivis*.

¶ Tercio, habet voracitatem gule sicut diues epulo, Luc. 16[:19]. Et sicut Nabal, [1] Reg. 25[:11]. Nam [1] Pet. 5[:8] dicitur *adversarius vester diabolus tamquam,* etc. Iste interficiendus est per abstinencie fortitudinem. Exemplo Sampsonis, Iudic. 14[:6]: *Leonem, quasi hædum in frustra* discersit.

1. ea ] Lambeth, F 128 *om.* F 80. [↑](#footnote-ref-1)
2. Deum … inter te ] Lambeth, F 128 *om.* F 80. [↑](#footnote-ref-2)
3. Prou. 19 ] Lambeth, F 128 *om.* F 80. [↑](#footnote-ref-3)
4. timet ] *add.* timet. [↑](#footnote-ref-4)
5. noli ] Lambeth, F 128 *corr.* nolo F80. [↑](#footnote-ref-5)
6. diuitum ] Lambeth, F 128 *corr.* Dei F 80. [↑](#footnote-ref-6)